Document ID: 32007D0507

ODLOČBA KOMISIJE
z dne 16. julija 2007
o spremembi Odločbe 2006/140/ES glede finančnega prispevka Skupnosti za leto 2007 v zvezi z raziskavo o genih PrP, odpornih proti TSE, pri kozah na Cipru
(notificirano pod dokumentarno številko C(2007) 3369)
(Besedilo v grškem jeziku je edino verodostojno)
(2007/507/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Odločbe Sveta 90/424/EGS z dne 26. junija 1990 o odhodkih na področju veterine (1) in zlasti člena 20 Odločbe,
ob upoštevanju naslednjega:
(1)
Izkoreninjenje transmisivnih spongiformnih encefalopatij (TSE) pri malih prežvekovalcih, vključno z bovino spongiformno encefalopatijo (BSE), za katero velja, da pri človeku povzroča smrtonosno različico Creutzfeld-Jakobove bolezni, je zelo pomembno za zdravje živali in varstvo potrošnikov.
(2)
Zaradi pridobitve finančne podpore Skupnosti je Ciper v letu 2005 predložil dveletno raziskavo o genotipih, odpornih proti TSE, pri kozah. Cilji navedene raziskave so nadaljnje raziskovanje gena PrP pri kozah v navedeni državi članici zaradi potrditve rezultatov prejšnjih predhodnih študij, pri katerih so bili ugotovljeni posebni polimorfizmi PrP, ki kažejo na odpornost proti TSE, in ovrednotenja podatkov zaradi določitve izhodiščne prevalence genov PrP, odpornih proti TSE, pri kozah. Na Cipru je prevalenca TSE pri kozah zelo visoka in zato je ustrezna država članica za izvedbo takega pilotskega projekta. Raziskava se je začela 1. januarja 2006.
(3)
V skladu s členom 3(2)(a) Uredbe Sveta (ES) št. 1290/2005 z dne 21. junija 2005 o financiranju skupne kmetijske politike (2) je treba programe za izkoreninjenje in nadzor bolezni živali (veterinarski ukrepi) financirati iz Evropskega kmetijskega jamstvenega sklada. Za namene finančnega nadzora je treba uporabljati člene 9, 36 in 37 navedene uredbe.
(4)
Odločba Komisije 2006/140/ES z dne 15. februarja 2006 o posebnem finančnem prispevku Skupnosti v zvezi z raziskavo o genih PrP, odpornih proti TSE, pri kozah, ki jo je predložil Ciper za leto 2006 (3), je dodelila finančni prispevek Skupnosti za leto 2006 za raziskavo o genetski odpornosti proti TSE pri kozah v navedeni državi članici.
(5)
Iz proračunskih razlogov se o pomoči Skupnosti odloča vsako leto. Primerno je, da se finančni prispevek Skupnosti dodeli za navedeno raziskavo za kritje stroškov v letu 2007. Odločbo 2006/140/ES je zato treba spremeniti, da se upošteva navedeno leto.
(6)
Priloga k Odločbi 2006/140/ES navaja finančno pomoč Skupnosti ter tudi sredstva za tehnično in finančno poročanje. Prilogo je treba spremeniti, da se upošteva finančna pomoč za leto 2007, pa tudi spremembe pri poročanju za navedeno leto.
(7)
Zaradi upravne učinkovitosti morajo biti vsi izdatki, predloženi za finančni prispevek Skupnosti, izraženi v eurih. V skladu z Uredbo (ES) št. 1290/2005 se za izdatke v valuti, ki ni euro, uporabi zadnji menjalni tečaj, ki ga določi Evropska centralna banka pred prvim dnem v mesecu, v katerem Ciper predloži zahtevek.
(8)
Odločbo 2006/140/ES je zato treba ustrezno spremeniti.
(9)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Odločba 2006/140/ES se spremeni:
1.
Člen 1 se nadomesti z naslednjim besedilom:
„Člen 1
1. Program raziskave genov PrP, odpornih proti TSE, pri kozah, ki ga je predložil Ciper, se odobri za obdobje 24 mesecev z začetkom 1. januarja 2006.
2. S finančno pomočjo Skupnosti za program iz odstavka 1 so v skladu s poglavjem 1 Priloge za leto 2006 in poglavja 3 za leto 2007 stroški (brez DDV), ki jih je imel Ciper za laboratorijsko testiranje, kriti do 100 %. Skupna pomoč znaša največ 47 500 EUR za leto 2006 in 103 000 EUR za leto 2007.“
2.
Člen 2 se spremeni:
(a)
točki (b) in (c) se nadomestita z naslednjim besedilom:
„(b)
vmesno letno finančno in tehnično oceno za prvih osem mesecev raziskave za vsako leto je treba poslati najpozneje dva meseca po koncu navedenega obdobja; poročilo mora biti v skladu z vzorcem iz poglavja 2 Priloge za leto 2006 ter poglavja 4 Priloge za leto 2007, s priloženo utemeljitvijo stroškov;
(c)
najpozneje do 31. marca 2007 za leto 2006 ter do 31. marca 2008 za leto 2007 je treba poslati končno letno poročilo za vsako leto raziskave o celotni izvedbi in rezultatih raziskave za celotno obdobje, v katerem je bila finančna pomoč Skupnosti dodeljena; poročilo vsebuje tehnično in finančno oceno za leti 2006 in 2007, ki je v skladu z vzorcem iz poglavja 2 Priloge za leto 2006 ter poglavja 4 Priloge za leto 2007, s priloženo utemeljitvijo stroškov;“
(b)
odstavek 2 se nadomesti z naslednjim:
„2. Če se roki iz odstavka 1(c) ne upoštevajo, se finančni prispevek 1. maja 2007 koledarskega leta po zadevnem letu raziskave zmanjša za 25 %, 1. junija za 50 %, 1. julija za 75 % in 1. septembra za 100 %.“
3.
Člen 3 se nadomesti z naslednjim besedilom:
„Člen 3
Izdatki, ki jih Ciper predloži za finančni prispevek Skupnosti, so izraženi v eurih ter izključujejo davek na dodano vrednost in druge davke.
Za izdatke se uporabi zadnji menjalni tečaj, ki ga določi Evropska centralna banka pred prvim dnem v mesecu, v katerem Ciper predloži zahtevek.“
4.
Priloga se spremeni v skladu s Prilogo k tej odločbi.
Člen 2
Ta odločba se uporablja od 1. januarja 2007.
Člen 3
Ta odločba je naslovljena na Republiko Ciper.
V Bruslju, 16. julija 2007

Labels: 0
18
15
6